**OBRAZLOŽENJE UZ PRIJEDLOG I. IZMJENA I DOPUNA PRORAČUNA OPĆINE RUŽIĆ ZA 2024. GODINU**

**1. UVOD**

Temeljem odredbi Zakona o proračunu (144/21), uravnoteženje proračuna provodi se tijekom proračunske godine izmjenama i dopunama proračuna, prema postupku za donošenje proračuna. Prijedlog I. Izmjena i dopuna proračuna Općine Ružić za 2024. godinu izrađen je na temelju Zakona o proračunu i Uputa za izradu proračuna jedinica lokalne i područne (regionalne) samouprave za razdoblje 2024.-2026. godine koje je donijelo Ministarstvo financija.

Proračun Općine Ružić za 2024. godinu s projekcijama za 2025. i 2026. godinu je donesen 4. prosinca 2023. godine i objavljen u „Službenom glasilu Općine Ružić“ br. 5/23.

**2. OBRAZLOŽENJE I. IZMJENA PLANIRANIH PRIHODA/PRIMITAKA, RASHODA/IZDATAKA PRORAČUNA OPĆINE RUŽIĆ ZA 2024. GODINU**

Osnovno polazište za izradu Prijedloga I. Izmjena i dopuna proračuna Općine Ružić za 2024. godinu su ostvareni prihodi i primici te rashodi i izdaci do kraja travnja 2024. godine i procjena ostvarenja istih do kraja 2024. godine, te sredstva koja su dodijeljena za provedbu nekih projekata.

Prihodi proračuna općine su: prihodi od poreza, prihodi od imovine, prihodi iz inozemstva i od subjekata unutar općeg proračuna, prihodi od upravnih i administrativnih pristojbi prihodi od prodaje proizvoda, robe i usluga, kazne i upravne pristojbe.

**2.1. PRIHODI PRORAČUNA**

Ukupni prihodi i primici proračuna Općine Ružić za 2024. godinu, uključujući i višak prihoda iz prethodne godine, izvornim Proračunom su planirani u iznosu od 1.545.000,00 EUR, dok su I. Izmjenama i dopunama Proračuna ukupni prihodi i primitci korigirani na iznos od 1.440.171,00 EUR.

2.1.1. PRIHODI POSLOVANJA

Ukupni prihodi poslovanja u 2024. godini su smanjeni za 11,60 % u odnosu na izvorni Proračun za 2024. godinu.

Porezni prihodi su planirani I. Izmjenama u iznosu 218.493,00 EUR, povećani su za 2,6 % u odnosu na izvorni plan, odnosno preraspodijeljeni su neki porezni prihodi prema dosadašnjem ostvarenju i prema izvještaju o stanju duga JLP(R)S na dan 15.05.2024. po namirenju nedostajućih sredstava na računu poreza na dohodak i prirezu poreza na dohodak za povrat po godišnjoj prijavi za 2023. godinu.

Pomoći iz inozemstva i od subjekata unutar općeg proračuna planiraju se u iznosu od 846.240,00 EUR što predstavlja smanjenje od 15,7% u odnosu na prethodni plan i to zbog procjene prihoda koji se neće realizirati u ovoj proračunskoj godini. Izvornim planom ovi prihodi su planirani temeljem prijava projekata na javne pozive i natječaje, tako da su ovim Izmjenama proračuna planirani sukladno odobrenim projektima.

|  |  |  |  |
| --- | --- | --- | --- |
| Prihodi | Proračun 2024. godine | I. Izmjene i dopune 2024. | Promjena % |
| 1 | 2 | 3 | 4=3/2 |
| **PRIHODI POSLOVANJA UKUPNO** | **1.275.000,00** | **1.127.113,00** | **-11,60%** |
| Prihodi od poreza | 212.993,00 | 218.493,00 | 2,60% |
| Pomoći iz inozemstva i od subjekata unutar opće države | 1.003.287,00 | 846.240,25 | -15,70% |
| Prihodi od imovine | 29.450,00 | 29.450,00 | 0,00% |
| Prihodi od upravnih i administrativnih pristojbi, pristojbi po posebnim propisima i naknada | 29.270,00 | 32.930,00 | 12,50% |

**2.2. RASHODI POSLOVANJA**

Ukupni rashodi i izdaci proračuna (skupina 3+4) Općine Ružić za 2024. godinu izvornim Proračunom planirani su u iznosu od 1.545.000,00 EUR, a I. Izmjenama i dopunama Proračuna u iznosu 1.440.171,00 EUR.

U tablici su prikazani rashodi poslovanja (skupina 3)planirani izvornim planom i I. izmjenama i dopunama proračuna.

|  |  |  |  |
| --- | --- | --- | --- |
| Rashodi | Proračun 2024. godine | I. Izmjene i dopune 2024. godine | Promjena % |
| 1 | 2 | 3 | 4=3/2 |
| **RASHODI POSLOVANJA UKUPNO** | **1.080.258,00** | **902.329,00** | **-16,50%** |
| Rashodi za zaposlene | 371.780,00 | 268.773,00 | -27,70% |
| Materijalni rashodi | 402.950,00 | 334.592,00 | -17,00% |
| Financijski rashodi | 3.500,00 | 3.500,00 | 0,0% |
| Pomoći dane u inozemstvo i unutar općeg proračuna | 153.000,00 | 136.436,00 | -10,80% |
| Naknade građanima i kućanstvima | 101.330,00 | 111.330,00 | 9,90% |
| Ostali rashodi | 47.698,00 | 47.698,00 | 0,00% |

Rashodi za zaposlene su smanjeni za 16,50% iz razloga što smo kod planiranja proračuna planirali da će se zapošljavanje gerontodomaćica u programu „Zaželi“ realizirati početkom godine a s tim i isplate plaća, ali je odluka odobrena u ožujku i zaposlene su počele s radom 1. svibnja.

U skupini materijalnih rashoda je izvršena preraspodjela nekih izdataka u okviru ove skupine.

Kod rashoda za pomoći dane u inozemstvo i unutar općeg proračuna je došlo do smanjenja rashoda za refundaciju troškova ŽUC-u za izgradnju nogostupa u Gradcu, planirano je 50.000,00, a plaćeno 32.286,00 EUR.

Naknade građanima i kućanstvima su povećane za 9,90%. Povećanje je na poziciji nadoknada troškova prijevoza putnika u javnom prometu „Prometu“ Split, zbog novog izračuna troškova, planirano je 28.000,00 a Izmjenama proračuna 60.000,00 EUR, što predstavlja povećanje za 114,29%. Troškovi za kućanske potrepštine korisnicima programa „Zaželi“ su smanjeni za 73,33 % iz razloga što nije obuhvaćena čitava godina kako je planirano izvornim planom.

|  |  |  |  |
| --- | --- | --- | --- |
| Rashodi | Proračun 2024. godine | I. Izmjene i dopune 2024. godine | Promjena % |
| 1 | 2 | 3 | 4=3/2 |
| **RASHODI ZA NABAVU NEFINANCIJSKE IMOVINE - UKUPNO** | **464.742,00** | **537.842,00** | **15.70%** |
| Rashodi za nabavu neproizvedene dugotrajne imovine | 0,00 | 3.000,00 | 100,00% |
| Rashodi za nabavu proizvedene dugotrajne imovine | 438.742,00 | 415.342,00 | -5,30% |
| Rashodi za dodatna ulaganja na nefinancijskoj imovini | 26.000,00 | 119.500,00 | 359,60% |

Rashodi za nabavu nefinancijske imovine povećavaju se za 15,70%. Rashodi za asfaltiranje cesta se smanjuju, planirano je izvornim planom 85.000,00., a Izmjenama 46.000,00 EUR, odnosno Ministarstvo regionalnog razvoja i fondova EU je dodijelilo 36.000,00 EUR za ovaj projekt.

Planirana je nova pozicija nabavke autobusne čekaonice u Kljacima iz sredstava osiguranja i nadoknade štete u iznosu 3.600,00 EUR.

Planirana je i nova pozicija otkupa zemljišta za uređenje okoliša oko zgrade u Gradcu, a za investiciju uređenja okoliša sredstva su preraspodijeljena prema izvorima financiranja.

Dodatna ulaganja na nefinancijskoj imovini se odnose na modernizaciju javne rasvjete novim LED svjetiljkama za koju je odobreno ukupno 68.000,00 EUR i to 38.000,00 u prošloj godini (Ministarstvo prostornog uređenja, graditeljstva i državne imovine) i ove godine 30.000,00 EUR (Ministarstvo regionalnog razvoja i fondova EU).

Rashodi poslovanja u programu komunalne infrastrukture i kapitalni projekti koji su izmjenjeni po I. Izmjenama i dopunama Proračuna analitički su prikazani u programima koji se nalazi u prilogu materijala za sjednicu.

Raspoloživa sredstva iz prethodne godine, odnosno višak prihoda iz 2023. godine je planiran u iznosu 270.000,00 EUR, a I. Izmjenama je povećan planirani iznos na 313.058,00 EUR u koji su uključena i spomenuta sredstva za modernizaciju javne rasvjete u iznosu 38.000,00 EUR. Naime, kod donošenja proračuna za 2024. godinu nije bila poznata odluka o odobrenim sredstvima.